Avantasia

Avantasia, projekt, je metalová opera napísaná a skomponovaná frontmanom skupiny Edguy Tobiasom Sammetom. Názov projektu je zložený zo slov "Avalon" a "Fantasia". Označuje svet mimo ľudskú predstavu. (citát z bookletu).
Vznik.
V roku 1999 počas turné skupiny Edguy s názvom "„Theater of Salvation“" začína Tobias Sammet pracovať na svojom projekte metalovej opery. Po ukončení turné sa Tobias začína naplno venovať svojmu projektu, na realizáciu ktorého si prizval viacej známych hudobníkov, ako niekdajšieho speváka skupiny Helloween Kaia Hansena a Michaela Kiskeho. V roku 2000 vydavajú prvý singel s názvom "Avantasia". Na tomto EP sa nachádzajú 4 skladby. V roku 2001 vydáva zostava prvý album s názvom "Avantasia – The Metal Opera". V septembri roku 2002 vydáva Tobias druhú časť svojej metalovej opery "The Metal Opera Pt. II".
Koncom roka 2006 oznámil Tobias Sammet prípravu tretieho dielu Avantasie s názvom "„The Scarecrow“". Pri tomto albume ale nešlo o priame pokračovanie Metalovej opery. Dátum vydania albumu bol stanovený na 25. január 2008. Pri tvorbe albumu s Tobiasom spolupracovali hudobníci ako Alice Cooper, Eric Singer, Bob Catley, Henjo Richter, Sascha Paeth, Michael Kiske, Rudolf Schenker, Jorn Lande, Amanda Somerville a Michael „Miro“ Rodenberg. Druhý diel „The Scarecrow“ by mal vyjsť až po vydaní albumu skupiny Edguy. Dátum bol stanovený na prelom rokov 2009/2010. Ešte nie je isté, do akej miery budú albumy na seba nadväzovať. 
16. novembra 2007 bol vydaný singel s názvom „Lost in Space (Part 1 &amp; 2)“. Toto EP sa v nemeckých hitparádach umiestnilo v top 10.
Hudba.
Sammetova metalová opera má s klasickou operou spoločné niektoré prvky. Ide o dej a stvárnenie každej postavy jedným spevákom. Napriek tomu nie je možné toto dielo označiť za klasickú operu, ale skôr ako zbierku skladieb, ktoré príslušia jednotlivým častiam deja. 
Zo štylistického hľadiska Avantasiu možno zaradiť do kategórie melodický power metal. V tvorbe sa vyskytujú aj pasáže s orchestrálnymi prvkami, vďaka čomu je Avantasia radená aj do kategórie symfonického metalu.
Dej Metalovej Opery – zhrnutie.
The Metal Opera: diel prvý.
Hlavnou postavou je mladý "Gabriel Laymann", ktorý je novicom v Dominikánskom kláštore v Mainzi v Nemecku. Píše sa rok 1602 a Gabriel sa spolu so svojím rádom podieľa na vtedy všade prítomnom hone na bosorky. Gabriel sa dostáva do rozporu s vlastným svedomím, keď sa stretáva so svojou nevlastnou sestrou "Annou Held", ktorá je označená ako bosorka a čaká na svoj proces. Gabriel začína pochybovať a tak sa tajne vkradne do knižnice, kde sa dostáva k zakázanej knihe. Keď jeho mentor brat Jakob zistí, že z knihy čítal, uvrhne ho do žalára.
V žalári Gabriel stretáva starého Druida menom "Lugaid Vandroiy". Druid rozpráva Gabrielovi o inej dimenzii, o svete fantázie nazvaného Avantasia. Tento svet je v nebezpečí. Druid učiní mladému Gabrielovi ponuku na záchranu jeho sestry pod podmienkou, že on pomôže zachrániť "Avantasiu". Obom sa podarí z väzenia utiecť a Vandroiy zavedie Gabriela ku kamennému kruhu, kde je ukrytá brána medzi dimenziami. Vandroiy bránu otvára a posiela Gabriela do Avantasie.
Medzitým sa Mainzský biskup "Johann Adam von Bicken" spolu s bratom Jakobsom a vogtom (staronemecký výraz latinsky: "advocatus", slovensky: kráľovský richtár, teraz právny zástupca) "Falkom von Kronberg" vydávajú do Ríma za Pápežom "Clemensom VIII." Na cestu sa vydali spolu s knihou, z ktorej čítal aj Gabriel. Podľa starých dokumentov ide o knihu, ktorá je poslednou, siedmou časťou pečate, ktorá dopomôže svojmu majiteľovi k dokonalej múdrosti za predpokladu, že bude prinesená k veži, ktorá sa nachádza v samotnom centre Avantasie.
Po príchode do Avantasie stretáva Gabriel elfa menom "Elderane" a trpaslíka "Regrina". Títo mu rozprávajú o boji proti mocnostiam zla, pápežovom pláne a dôsledkoch tohoto plánu. Ak by došlo k použitiu pečate, znamenalo by to koniec spojenia medzi oboma dimenziami s katastrofálnymi následkami pre oba Svety. Gabriel sa musí pokúsiť zabrániť použitiu pečate. K veži príde práve včas. Kým sa pápež rozpráva s Vnútorným Hlasom, podarí sa Gabrielovi pečať odcudziť. Využíva všeobecný chaos a knihu sa mu podarí priniesť do mesta elfov.
The Metal Opera: diel druhý.
Gabriel nie je spokojný, o Avantasii sa chce dozvedieť viac. Elderane ho posiela k Stromu Poznania. Pri Strome Poznania sa Gabriela zmocňuje vízia, v ktorej vidí brata Jakoba v mori plameňov trpieť. Elderan rozpráva Gabrielovi o Kalichu, ktorý sa nachádza v katakombách pod mestom Rím. V Kalichu sú uväznené mučené duše a je strážený beštiou. Gabriel sa ale nedá odradiť a spolu s Regrinom sa vydáva späť do materiálneho sveta. Nájdu Kalich a obrátia ho hore dnom, tak, aby mohli trápené duše uniknúť. Ich počínanie ale prebudí beštiu, ktorá na nich zaútočí. Útok si vyžiada trpaslíkov život, Gabriel stačí príšere uniknúť.
Gabriel sa vráti naspäť za Vandroiyom, ktorý už na neho čakal. Vandroiy svoje slovo dodrží a v noci vnikne do väzenia, aby oslobodil Annu. V žalári stretáva "očisteného" Brata Jakoba, ktorý sa pokúša o to isté – oslobodiť zajatcov. Obaja sú odhalení. Falk von Kronberg je upovedomený o vniknutí do väzenia a ponáhľa sa, aby mohol oboch zatknúť. Strhne sa boj, v ktorom najskôr von Kronberg zabije Vandroiya, a následne je Jakobom umlátený k smrti. Anne sa podarí uniknúť a spolu s Gabrielom sa vydá na cestu do neznáma.
Náboženstvo a Avantasia.
V deji zohráva veľkú úlohu kresťanstvo, resp. katolícka cirkev. Postava katolíka ako Klement VIII. (ktorý skutočne sedel na pápežskom stolci od roku 1602) je charakterizovaná ako človek, ktorý si myslí, že ako jediný má nárok vedieť pravdu. Náboženskú obec sa snaží pre jej dobro držať v nevedomosti a pritom nie je schopný vnímať pravdu vďaka vlastnej zaslepenosti. Podobnú kritiku nachádzame v Sammetových dielach častejšie.
Dej The Wicked Trilogy.
Ide o tragický príbeh osamotenej kreatúry, emocionálne izolovanej od okolitého prostredia, trpiacej pokriveným pohľadom na svet. Jeho pocity k láske svojho života sú neopätované, tak sa vydáva na cestu spoznávania ľavicovej stránky života, snažiac sa získať vnútorný pokoj, dožadujúc sa všeobecného uznania a čeliac pokušeniu vnútorných hlbín ľudskej duše. Tobias Sammet sa vyjadril, že príbeh vo Wicked Trilogy nie je možné prerozprávať ako rozprávku a je určený na voľnú interpretáciu.